Source: http://www.recupit.ro/vezistire.php?id=5478
Timestamp: 2018-02-22 04:51:11+00:00

Document:
Data – 31.12.2012
Plenul Consiliului Superior al Magistraturii (CSM) se reuneşte în data de 4 ianuarie pentru a alege noul preşedinte şi noul vicepreşedinte, care vor conduce Consiliul în anul 2013.
Mandatul actualei conduceri CSM - Alina Ghica, preşedinte, şi Oana Schmidt-Hăineală, vicepreşedinte - expiră în 6 ianuarie.
Până în prezent, nu şi-a anunţat nimeni oficial candidatura pentru cele două posturi de conducere din CSM, însă membrii Consiliului îşi pot depune candidaturile chiar şi în timpul şedinţei.
Potrivit site-ului CSM, pe ordinea de zi a şedinţei plenului din 4 ianuarie se află atât alegerea noii conduceri, cât şi prezentarea raportului de activitate al Consiliului Superior al Magistraturii pe anul 2012.
Preşedintele şi vicepreşedintele CSM sunt aleşi dintre cei 14 membri aleşi, având dreptul să candideze doar cei nouă judecători şi cinci procurori aleşi în adunările generale ale instanţelor şi parchetelor. Nu pot candida la funcţiile de preşedinte şi vicepreşedinte membrii de drept ai CSM: preşedintele Înaltei Curţi de Casaţie şi Justiţie, procurorul general al României, ministrul Justiţiei şi reprezentanţii societăţii civile.
Conducerea CSM este aleasă prin votul membrilor plenului iar dacă preşedintele este judecător, vicepreşedintele trebuie să fie procuror şi invers.
Cei care vor candida pentru şefia CSM trebuie să pregătească un proiect managerial pentru a-şi convinge colegii cu privire la viziunea pe care o au în legătură cu gestionarea competenţelor Consiliului şi rezolvarea aspectelor legate de resursele umane din sistemul judiciar şi proiectele aflate în derulare.
Mandatul actualului CSM a început în ianuarie 2011, primul preşedinte fiind ales judecătorul Horaţius Dumbravă iar vicepreşedinte, procurorul George Bălan, care în urmă cu o lună şi jumătate şi-a înaintat demisia din magistratură, el fiind vizat într-o anchetă a DNA.
În timpul anului curent componenţa CSM s-a schimbat deoarece mandatul unora dintre membri s-a încheiat, fiind înlocuiţi cu cei care au câştigat alegerile pentru respectivele locuri, iar alţii au demisionat. Printre cei care au demisionat din CSM s-a aflat şi actualul ministru al Justiţiei, Mona Pivniceru, în prezent membru de drept al Consiliului, şi Georgiana Iorgulescu, reprezentantul societăţii civile. AGERPRES. - articol preluat integral de pe www.agerpres.ro
http://www.agerpres.ro/media/index.php/justitie/item/167774-CSM-isi-alege-noua-conducere-in-4-ianuarie.html

References: CSM 
 CSM 
 CSM 
 CSM 
 CSM 
 CSM 
 CSM